Пазней калега па Купалаўскім тэатры Зінаіда Браварская згадвала ў сваіх успамінах: “працаваць з такім мастаком, як Лідзія Ржэцкая, было вельмі цікава. Мне давялося сыграць шмат роляў у спектаклях, дзе партнёршай маёй была Лідзія Іванаўна. Яна валодала вялікай чуласцю, інтуіцыяй, пачуццём праўды”. Згадвае Ржэцкую і народная артыстка-купалаўка Марыя Захарэвіч: “Я магу лічыць яе сваёй сцэнічнай маці... Калі іграеш з ёй на сцэне, сама лепшай становішся. З ёй нельга наігрываць, нельга не жыць у вобразе, ёй абсалютна верыш. Гэта каштоўная якасць…”.